Kako organizirati »šolo« doma?

Tina Dović

Tudi »domačo šolo« je potrebno organizirati po načelih uspešnega učenja. Zato pošiljam nekaj usmeritev, ki jih je dobro upoštevati, da bo domače učenje potekalo kar se da uspešno.

Za učenje v domačem okolju je še toliko bolj pomembno, da vzpostavimo nekakšno **dnevno rutino** in z učnim delom pričnemo ob istem času in v istem prostoru. Rutina nam daje občutek kontrole in varnosti, posledično pa tudi zadovoljstva. Da bi otrok kar najbolje opredelil in načrtoval čas, ki ga nameni učnemu delu, je priporočljivo, da si oblikuje **dnevni urnik**. V njem naj bo poleg šolskih in obšolskih obveznosti opredeljen čas za domača opravila in prosti čas (igra, sprehod, ogled risanke ali filma, klepet s prijatelji ipd.), predvidimo pa tudi ustrezne **premore** **med učenjem**, ki naj ne bodo predolgi (v njih lahko vključimo vaje, ki jih pošilja učitelj za šport). Ob vsem ne pozabimo na slovenski pregovor, ki pravi: »Zjutraj se dan lovi!«, saj je navadno zjutraj pozornost otrok veliko boljša. Pa tudi prosti čas, ki sledi učenju, predstavlja ustrezno motivacijo, da si pri učnem delu otroci prizadevajo za čim večjo učinkovitost.

Za učno delo je prav tako pomembno, da si otroci uredijo in pripravijo **delovni prostor**: po jutranjem zračenju sobe je dobro pospraviti sobo ali vsaj delovno mizo. Na njej naj bodo le šolske potrebščine, ki jih otrok potrebuje za posamezni dan, ne pa stvari, ki otroku odvračajo pozornost od učenja (telefon, igrače ipd.). V času učenja je nujno, da otroku omogočimo čimbolj mirno okolje (brez **hrupa** in drugih zvokov) – kar v sedanji situaciji, ko je večina družinskih članov doma ali od doma celo dela, ni enostavno zagotoviti. Lahko pa poskrbimo, da med učenjem ni prižgan televizor ali radio in se potrudimo biti čim tišji, zlasti v primeru, ko otrok nima svoje sobe.

Otroci so pri šolskem delu bolj ali manj samostojni. V teh dneh si želimo, da bi bili vsi kar se da **samostojni in odgovorni**, pa vendar vsi otroci ne zmorejo samostojno slediti učnemu delu preko spletne učilnice. Večina jih potrebuje pomoč vsaj ob začetku učenja, pri organizaciji in načrtovanju. Zaželeno je, da jih pri učnem delu spremljamo in hkrati dopuščamo, da so kar se da samostojni. Nekateri potrebujejo veliko naših spodbud ali celo učno pomoč v obliki dodatnih razlag in vodenja skozi reševanje nalog. Ob tem bodite potrpežljivi, saj otroci potrebujejo veliko vaj in ponovitev, da določeno učno snov resnično usvojijo. Saj veste, po načelu »stokrat eno stvar in ne sto stvari po enkrat«. Prav tako boste pri poučevanju uspešnejši, če boste uspeli otroku novo snov povezati in osmisliti s snovjo, ki jo učenec že obvlada. Če ocenjujete, da je obseg učnih nalog prevelik, se o tem pogovorite z učiteljem in skrčite število nalog in učno snov na bistvo. Tudi v **motivaciji** se otroci med seboj razlikujejo. Tistih vedoželjnih, ki jih zanima znanje samo, je le peščica. Vsi ostali delujejo po principu zunanje motivacije, torej nekakšne nagrade, ki je v šoli ocena, doma pa je nagrada lahko vaš posvečeni čas ali kakršna koli sprostitev.

Kljub parolam »sedaj je pravi čas, da so otroci na ekranih«, ki se v izogib druženju pojavljajo v medijih, bodite previdni. Spremljajte čas, ki ga otrok preživi za računalnikom ali telefonom, saj ga je hitro preveč. Prav tako bodite pozorni na vsebino – prosti čas, ki ga otrok preživi na računalniku, naj se ne odvija za zaprtimi vrati. Otroci v teh dneh negotovosti – ko pogrešajo druženje z vrstniki, vsakodnevni ritem, ki so ga bili vajeni – potrebujejo predvsem vas oz. odnos z vami: da jim prisluhnete, si z njimi ogledate film, se skupaj odpravite v naravo, obujate spomine ob starih fotografijah ali preprosto potegnete na plano kakšno zaprašeno družabno igro.

Ob zaprtju šol zaradi epidemije je po družabnih omrežjih zakrožil filmček, ki vam ga prilagam. Priznati moram, da sem se mu nasmejala do solz: smešen je predvsem zato, ker se tako zlahka vživimo v vlogo neuspešnega »domačega« učitelja. Želim vam čim več potrpljenja in čim manj takšnih epizod …



\*\*\*

V primeru, da otroku ne morete nuditi potrebne učne pomoči, se obrnite na šolsko svetovalno službo naše šole, ki je organizirana po triadah:

* 1. triada: svetovalna delavka Irena Adlešič /irena.adlesic@guest.arnes.si
* 2. triada: svetovalni delavec Tihomir Troha /tihomir.troha@guest.arnes.si
* 3. triada: svetovalna delavka Lea Burger /lea.burger@guest.arnes.si